ನಂಗೆ ಪ್ರಜಾಪ್ರಭುತ್ವದ ಪಾಠ ಕಲಿಸಲು ಪ್ರಯತ್ನಿಸ್ತಿದ್ದಾರೆ: ಪ್ರಧಾನಿ ಮೋದಿ masthmagaa.com: ಜಮ್ಮುಕಾಶ್ಮೀರದ ಜನತೆಗೆ ಆರೋಗ್ಯ ವಿಮೆ ನೀಡುವ ಆಯುಷ್ಮಾನ್ ಭಾರತ್ ಪ್ರಧಾನ ಮಂತ್ರಿ ಜನ ಆರೋಗ್ಯ ಯೋಜನೆ ABPMJAY ಸೇಹತ್ SEHAT ಸ್ಕೀಂಗೆ ಪ್ರಧಾನಿ ಮೋದಿ ಇವತ್ತು ವಿಡಿಯೋ ಕಾನ್ಫರೆನ್ಸ್ ಮೂಲಕ ಚಾಲನೆ ನೀಡಿದ್ರು. ಇದರ ಅಡಿಯಲ್ಲಿ ಜಮ್ಮುಕಾಶ್ಮೀರ ಜನತೆಗೆ 5 ಲಕ್ಷ ರೂಪಾಯಿವರೆಗಿನ ಆರೋಗ್ಯ ವಿಮೆ ಸಿಗಲಿದೆ. ಈ ವೇಳೆ ಮಾತನಾಡಿದ ಪ್ರಧಾನಿ ಮೋದಿ, ಜಮ್ಮುಕಾಶ್ಮೀರ ಇವತ್ತು ದೇಶದ ಅಭಿವೃದ್ಧಿಯೊಂದಿಗೆ ಹೆಗಲಿಗೆ ಹೆಗಲು ಕೊಟ್ಟು ಮುಂದಕ್ಕೆ ಹೋಗ್ತಿದೆ. ಕೊರೋನಾ ನಿಯಂತ್ರಣದಲ್ಲಿ ಜಮ್ಮುಕಾಶ್ಮೀರದ ಕೆಲಸ ಪ್ರಶಂಸನೀಯ. ಜಮ್ಮುಕಾಶ್ಮೀರದಲ್ಲಿ ಪ್ರಜಾಪ್ರಭುತ್ವವನ್ನ ಬಲಪಡಿಸಲು ಇತ್ತೀಚೆಗೆ ನಡೆದ ಡಿಡಿಸಿ ಚುನಾವಣೆಯಲ್ಲಿ ಜನ ವೋಟ್ ಹಾಕಿದ್ರು. ಒಂದುಕಾಲದಲ್ಲಿ ನಾವು ಕೂಡ ಜಮ್ಮುಕಾಶ್ಮೀರ ಸರ್ಕಾರದ ಭಾಗವಾಗಿದ್ದೆವು. ಬಳಿಕ ಮೈತ್ರಿ ಮುರಿದುಕೊಂಡೆವು. ಪಂಚಾಯ್ತಿ ಚುನಾವಣೆಗಳು ನಡೆಸಬೇಕು, ಜನಪ್ರತಿನಿಧಿಗಳನ್ನ ಆಯ್ಕೆ ಮಾಡುವ ಅಧಿಕಾರ ಜನರಿಗೆ ನೀಡಬೇಕು ಅನ್ನೋದು ನಮ್ಮ ವಾದವಾಗಿತ್ತು. ಇನ್ನು ಪುದುಚೆರಿಯಲ್ಲಿ ಪಂಚಾಯ್ತಿ ಮತ್ತು ಪಾಲಿಕೆ ಚುನಾವಣೆಗಳು ನಡೆಸಬೇಕು ಅಂತ ಸುಪ್ರೀಂಕೋರ್ಟ್ ನಿರ್ದೇಶನ ನೀಡಿದೆ. ಆದ್ರೆ ಇನ್ನೂ ಎಲೆಕ್ಷನ್ ನಡೆದಿಲ್ಲ. ದೆಹಲಿಯಲ್ಲಿ ನನಗೆ ಪ್ರಜಾಪ್ರಭುತ್ವದ ಪಾಠ ಕಲಿಸಲು ಪ್ರಯತ್ನಿಸುತ್ತಿರುವವರೇ ಪುದುಚೆರಿಯಲ್ಲಿ ಸರ್ಕಾರ ನಡೆಸುತ್ತಿದ್ಧಾರೆ ಅಂತ ಕಾಂಗ್ರೆಸ್ ವಿರುದ್ಧ ವಾಗ್ದಾಳಿ ನಡೆಸಿದ್ರು. ಇತ್ತೀಚೆಗಷ್ಟೇ ಕಾಂಗ್ರೆಸ್ ನಾಯಕ ರಾಹುಲ್ ಗಾಂಧಿ ದೇಶದಲ್ಲಿ ಪ್ರಜಾಪ್ರಭುತ್ವವೇ ಇಲ್ಲ. ಅದು ಕೇವಲ ಕಲ್ಪನೆ ಅಷ್ಟೇ ಅಂತ ಹೇಳಿದ್ದರು. ಅದಕ್ಕೆ ಪ್ರಧಾನಿ ಮೋದಿ ತಿರುಗೇಟು ಕೊಟ್ಟಂತಿದೆ. masthmagaa.com